Drejtësia dhe sistemi ligjor në Kosovë mbeten ende të brishta
Intervistë me Drejtorin e Departamentit të Drejtësisë në Misionin e Kombeve të Bashkuara në Kosovë, Albert Moskoviç
Sistemi gjyqësor në Kosovë ka qenë në qendër të kritikave të ashpra nga disa organizata ndërkombëtare. Drejtori i Departamentit të Drejtësisë në misionin e Kombeve të Bashkuara në Kosovë, Albert Moskoviç, thotë se Kosova ka bërë një rrugë të gjatë që nga koha kur nisi ndërtimi i këtij sistemi gjyqësor 7 vjet më parë. Është e rëndësishme që jo vetëm të bëhet drejtësia, por edhe të shihet që ajo po bëhet, thotë ai. A është Kosova e gatshme të menaxhojë sistemin e vet gjyqësor? Kjo është një pyetje e cila ka marrë një numër përgjigjesh, dhënie të kufizuar kompetencash nga administrata ndërkombëtare tek autoritetet vendore, paralajmërimi se sistemi gjyqësor dhe rendi do të vazhdojnë të ndihmohen në veçanti nga misioni i ardhshëm civil ndërkombëtar pas statusit, dhe një numër kritikash nga organizatat ndërkombëtare për mungesën e efikasitetit në të. Drejtori i Departamentit të Drejtësisë së UNMIK-ut, Albert Moskoviç mendon se Kosova ka kaluar një rrugë të gjatë këto 7 vitet e fundit. Në një bisedë me Zërin e Amerikës, zoti Moskoviç thotë se 95 përqind e rasteve në Kosovë po trajtohen nga gjykatat vendase, prokurorët vendas dhe në pjesën më të madhe, në një mënyrë shumë profesionale. Zoti Moskoviç thekson se disa nga problemet që ka sistemi gjyqësor në Kosovë nuk janë unike për Kosovën. . Zoti Moskoviç thotë se një numër i madh rastesh që kanë të bëjnë me trazirat e marsit janë ndjekur penalisht dhe puna vazhdon me rastet e mbetura. Zoti Moskoviç shton se megjithatë, ka ende shumë punë për të bërë. Prokurorët vendas, prokurorët ndërkombëtarë, dhe policia, locale dhe ndërkombëtare, po punojnë së fundi së bashku për të përfunduar me shpejtësi atë që ka mbetur. Ai pohon gjithashtu se një nga rastet e fundit që lidhet me trazirat e marsit, ka rezultuar në 5 arrestime muajin e fundit, një rast tjetër është gati për në gjyq, dhe pritet të fillojë brenda një ose dy muajsh. Të dyja këto raste kanë të bëjnë me akuza të rënda për trazirat e marsit. Shqiptarët e Kosovës janë të pakënaqur me punën që është bërë deri tani për ndjekjen dhe sjelljen para gjyqit të serbëve që kanë kryer krime në Kosovë. Drejtori i Departamentit të Drejtësisë së administratës ndërkombëtare në Kosovë, Albert Moskoviç, thotë se ka pasur ndjekje të tyre që kanë rezultuar në dënime në lidhje me krime të kryera nga serbët. Drejtësia dhe sistemi gjyqësor në Kosovë mbeten ende të brishta. Zoti Moskoviç, nënvizon se duhet patur parasysh nga nisi ndërtimi i këtij sistemi gjyqësor, para 7 vjetësh.